ผู้ถือหุ้นใหญ่AAVโกยเงิน2,691ล้านบาท
6 เจ้าของเอเชีย เอวิเอเชั่น รายงานการขายหุ้น 727.49 ล้านหุ้น โกยเงินเข้ากระเป๋า 2,691 ล้านบาท
4 มิ.ย. 2555

6 เจ้าของเอเชีย เอวิเอเชั่น รายงานการขายหุ้น 727.49 ล้านหุ้น โกยเงินเข้ากระเป๋า 2,691 ล้านบาท
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า ผู้ถือหุ้นใหญ่และผู้บริหาร บริษัท เอเชียเอวิเอชั่น (AAV) จำนวน 6 คน ได้รายงานการขายหุ้น AAV รวมทั้งสิ้น 727.49 ล้านหุ้น ในราคาหุ้นละ 3.70 บาท ได้รับเงินทั้งสิ้น 2,691.71 ล้านบาท
นายทัศพล แบเลเว็ลด์ ประธานเจ้าหน้าที่บริหาร AAV ขายหุ้นออกมามากที่สุด จำนวน 400.12 ล้านหุ้น ส่วนนายธนภัทร งามปลั่ง นายสันติสุข คล่องใช้ยา ม.ล.บวรนวเทพ เทวกุลนายปรีชญา รัศมีธานินทร์ นายพรอนันต์ เกิดประเสริฐ ขายหุ้นจำนวนเท่ากัน รายละ 727.5ล้านหุ้น
นายทัศพล รายงานว่า ได้ขายหุ้นออกไปจำนวน 8.25% คงเหลือจำนวน 33% ของทุนเรียกชำระแล้ว แสดงว่ามีการขายหุ้นออกมาทั้งสิ้น 22% เมื่อเปรียบเทียบกับการถือหุ้นจำนวน 55% ก่อนนำบริษัทเข้าซื้อขายในตลาดฯ
หุ้นที่ขายออกมาส่วนหนึ่งได้เปิดเผยในหนังสือชี้ชวนเสนอขายหุ้นให้กับประชาชนครั้งแรก (ไอพีโอ) ว่าหุ้นที่นำเสนอขายทั้งหมด มาจากหุ้นเพิ่มทุนส่วนหนึ่งและเป็นหุ้นของผู้ถือหุ้นเดิม 6 คน จำนวน 462.5 ล้านหุ้น แบ่งเป็นหุ้นของนายทัศพล 13.75% จากที่เคยถือหุ้นสัดส่วน 55% หรือคิดเป็นจำนวน 2,254.99 ล้านหุ้นคงเหลือ 2,000.62 ล้านหุ้น หรือ 41.25% 
สำหรับผู้ถือหุ้นใหญ่อีก 5 ราย ดังกล่าวได้ขายหุ้นออกมาก จากที่เคยถือสัดส่วน 5% เหลือ 3.75% 
หุ้นที่นายทัศพลและผู้ถือหุ้นเดิมรวม 6 ราย ขายออกมาอีกส่วนหนึ่งเกิดจากการทำรายการใหญ่ (บิ๊กล็อต) ในวันซื้อขายหุ้นวันแรก 31 พ.ค. 2555 จำนวน 727.5 ล้านหุ้น หรือ 15% มีมูลค่า 2,707 ล้านบาท ทำให้ผู้ถือหุ้นกลุ่มนี้เหลือหุ้นเท่ากับหรือไม่น้อยกว่า 60%
หุ้นที่ผู้ถือหุ้นเดิมขายออกมาเป็นแผนของการนำเงินไปชำระหนี้ให้กับเจ้าหนี้รายใหญ่ คือ ธนาคารเครดิต สวิส สาขาสิงคโปร์ 
ราคาหุ้น AAV ฝืนภาวะตลาดหุ้นย่ำแย่ไม่ไหว แม้ว่าวันที่เข้าซื้อขายในตลาดหลักทรัพย์วันแรกจะเปิดด้วยราคาที่สูงถึง 4 บาทก็ตาม แต่กลับปิดตลาดทำได้เท่าราคาไอพีโอ หุ้นละ 3.70 บาท แต่วันที่ 1 มิ.ย.ที่ผ่านมา อาการไม่ดีนักมีแรงขายหุ้นออกมาอย่างต่อเนื่อง จนกดราคาหุ้นปิดที่จุดต่ำสุดของวันที่ 3.30 บาท หรือลดลงจากวันก่อน 0.40 บาท หรือคนที่จองซื้อแล้วไม่ขายวันแรก ขาดทุนแล้วหุ้นละ 10.81% ด้วยมูลค่าการซื้อขายหนาแน่นถึง 1,300 ล้านบาท
อย่างไรก็ตาม นักกลยุทธ์คาดว่าราคาหุ้น AAV ยังมีโอกาสปรับตัวลงไปซื้อขายบริเวณ 3 บาท หรือต่ำกว่านั้น ในภาวะตลาดหุ้นตกต่ำและสถานการณ์การเมืองที่ร้อนแรงมากขึ้นจะส่งผลกระทบต่อจำนวนนักท่องเที่ยวและธุรกิจการบินโดยตรง แม้ว่าราคาน้ำมันในตลาดโลกจะอ่อนตัวลง แต่ก็คาดว่าเป็นสถานการณ์ระยะสั้น แนวโน้มครึ่งปีหลังราคาน้ำมันยังมีโอกาสปรับตัวขึ้น จึงยังไม่แนะนำให้ซื้อหุ้น AAV ในขณะนี้
นายประภาส ตันพิบูลย์ศักดิ์ ประธานเจ้าหน้าที่สายการลงทุน บริษัทหลักทรัพย์จัดการกองทุน (บลจ.) กรุงศรี กล่าวว่า กองทุนไม่สนใจลงทุนหุ้นธุรกิจการบิน เนื่องจากธุรกิจมีความผันสูงโดยมีหลายปัจจัยที่กระทบ เช่น ราคาน้ำมัน ค่าเงิน ภัยธรรมชาติหรือโรคระบาด ซึ่งจะกระทบต่อรายได้อย่างรวดเร็ว อีกทั้งอัตราการจ่ายเงินปันผลน้อย จึงไม่น่าสนใจ